b'\n_START_ARTICLE_\nKlav\xc5\xbee (pregrada)\n_START_PARAGRAPH_\nKlav\xc5\xbee so eden najpomembnej\xc5\xa1ih slovenskih tehni\xc5\xa1kih spomenikov, so visoke re\xc4\x8dne pregrade, zgrajene na reki Idrijci in potokih Belci, Zali in Klav\xc5\xbearici, za zbiranje vode in ob\xc4\x8dasno plavljenje lesa do rudnika \xc5\xbeivega srebra v Idriji._NEWLINE_Gozdna pobo\xc4\x8dja v okolici so na apnen\xc4\x8devi in dolomitni hribini in so strma, vodotoki pa v poletnih mesecih nimajo zadostnega pretoka. Zato so za plavljenje lesa, ki ga je v ogromnih koli\xc4\x8dinah potreboval idrijski rudnik, pri\xc4\x8deli graditi klav\xc5\xbee, visoke vodne pregrade, imenovane tudi slovenske piramide. Te dolinske pregrade-zapornice (najprej lesene, pozneje zidane) so slu\xc5\xbeile za zajezitev in splavljanje. Sprva so les, ki so ga uporabljali v rudniku zlagali v strugo in \xc4\x8dakali na de\xc5\xbe, da je voda s skladovnic dvigala les in ga kos za kosom nosila v Idrijo do\xc2\xa0\xc2\xbbgrabelj\xc2\xab, to je posebne pregrade iz kolov dolge 412 m, kjer se je les ustavljal._NEWLINE_Prve klav\xc5\xbee iz lesa so bile postavljene 1589 na Zali, na Idrijci so jih zgradili 1595, na Belci pa 1750. Visoke vode so jih pogosto podirale, zato so jih v 18. stoletju zamenjali z zidanimi. Prve zidane klav\xc5\xbee je na\xc4\x8drtoval doma\xc4\x8din Jo\xc5\xbeef Mrak. Zgradili so jih v soteski Idrijce, danes poznane kot Idrijske klav\xc5\xbee na vi\xc5\xa1ini 707 mnm. Zidovi 41,4 m \xc5\xa1irokih klav\xc5\xbe so bili pri temelju debeli 18 m, pri vrhu pa 10,8 m. Skozi jez je bilo napeljano dvoje kanalov, \xc5\xa1irokih 3,8 m in visokih 5,6 m. Zapirala so jih mogo\xc4\x8dna vrata, za katerimi se je v 785 m dolgem jezu zbralo tudi do 210.000 m\xc2\xb3 vode. Ko so odprli vrata, je voda izza jezu skozi kanala odtekla v 15 do 20 minutah in s seboj odnesla les do 20 km oddaljene Idrije. Z enkratnim izpustom so lahko splavili do 13.000 m\xc2\xb3 lesa._NEWLINE_Posebej zanimivo je delovanje klav\xc5\xbe. Za odpiranje velikih lesenih vrat v odvodnem kanalu so uporabljali zapleten mehanizem vzvodov. Zapiranje vrat pa so opravili z volovsko vprego.'